ภูเก็ตกำลังเจอ ความท้าทาย
ในปี 2019 มีนักท่องเที่ยวต่างชาติมาประเทศไทย 39.7 ล้านคน ทำให้ไทยมีรายได้จากการท่องเที่ยว 1.9 ล้านล้านบาท  แต่รู้ไหมว่า จังหวัดที่เล็กที่สุดลำดับสองของประเทศไทยอย่างภูเก็ตมีนักท่องเที่ยวต่างชาติมาที่นี่ถึง 10.6 ล้านคน สร้างรายได้จากการท่องเที่ยวให้แก่ประเทศไทยกว่า 4.2 แสนล้านบาท
30 มี.ค. 2563

ภูเก็ตกำลังเจอ ความท้าทาย /โดย ลงทุนแมน
ในปี 2019 มีนักท่องเที่ยวต่างชาติมาประเทศไทย 39.7 ล้านคน ทำให้ไทยมีรายได้จากการท่องเที่ยว 1.9 ล้านล้านบาท
แต่รู้ไหมว่า จังหวัดที่เล็กที่สุดลำดับสองของประเทศไทยอย่างภูเก็ตมีนักท่องเที่ยวต่างชาติมาที่นี่ถึง 10.6 ล้านคน สร้างรายได้จากการท่องเที่ยวให้แก่ประเทศไทยกว่า 4.2 แสนล้านบาท
ภูเก็ตมีอะไรดี?
ทำไมที่นี่จึงสร้างรายได้ให้กับประเทศไทยอย่างมาก
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
สมัยก่อนนั้น เหมืองแร่ดีบุกนับเป็นหนึ่งในกิจกรรมทางเศรษฐกิจที่สำคัญของภูเก็ต
โดยกว่าครึ่งของพื้นที่ทั้งหมดนั้นเป็นการทำเหมืองแร่ดีบุก
และการที่อุตสาหกรรมนี้ต้องการแรงงานอย่างมาก จึงมีชาวจีนจำนวนมากเดินทางเข้ามาทำงานที่ภูเก็ต
ต่อมาจักรวรรดิโปรตุเกสได้เดินทางมาทำการค้ากับประเทศในแถบเอเชียตะวันออกเฉียงใต้ พร้อมทั้งเอาศิลปะ วัฒนธรรม และสถาปัตยกรรมเข้ามาด้วย เมื่อมาผสมผสานกับศิลปะ วัฒนธรรม และสถาปัตยกรรมของชาวจีนที่อาศัยอยู่ ทำให้เกิดสถาปัตยกรรมชิโน-โปรตุกีส ที่ภูเก็ตขึ้น
อุตสาหกรรมเหมืองแร่ดีบุกนั้นมีความสำคัญต่อภูเก็ตมาจนถึงปี 1980 ก่อนที่จะเริ่มเสื่อมคลายลงเนื่องจากกฏระเบียบด้านสิ่งแวดล้อม
แต่หลังจากนั้น อุตสาหกรรมใหม่ก็ได้เติบโตขึ้นในจังหวัดภูเก็ต นั่นก็คือ อุตสาหกรรมการท่องเที่ยว..
รู้ไหมว่า ในปัจจุบันภูเก็ตเป็นจังหวัดที่มีจำนวนชาวต่างชาติเข้ามาอาศัยเพิ่มขึ้นกว่าเท่าตัว ในรอบ 10 ปีที่ผ่านมา
ปี 2009 จำนวนชาวต่างชาติ 37,338 คน
ปี 2019 จำนวนชาวต่างชาติ 77,793 คน
ขณะที่เศรษฐกิจและการท่องเที่ยวที่เติบโตของภูเก็ต จึงทำให้รายได้ต่อหัวของประชากรในภูเก็ตเพิ่มขึ้นอย่างต่อเนื่อง
ปี 2010 รายได้ต่อหัวของประชาชนต่อปีเท่ากับ 186,737 บาท
ปี 2017 รายได้ต่อหัวของประชาชนต่อปีเท่ากับ 388,559 บาท
วันนี้ภาพของภูเก็ตคือ 1 ใน 22 เมืองหลักของประเทศและเป็นหนึ่งในจังหวัดที่สำคัญของการท่องเที่ยวของไทย
ปัจจุบัน ท่าอากาศยานนานาชาติภูเก็ต เป็นสนามบินที่มีผู้มาใช้บริการมากสุดเป็นอันดับที่ 3 ของประเทศ รองจากท่าอากาศยานนานาชาติสุวรรณภูมิ และดอนเมือง โดยในปี 2019 มีจำนวนผู้โดยสารมาใช้บริการจำนวน 17.8 ล้านคน
ในปี 2019 จำนวนนักท่องเที่ยวต่างชาติทั้งหมดที่มาเมืองไทยนั้น 27% จะเดินทางมาที่ภูเก็ต
ปี 2018 จำนวนนักท่องเที่ยวต่างชาติ 10.3 ล้านคน มีรายได้จากการท่องเที่ยวจากนักท่องเที่ยวต่างชาติ 397,000 ล้านบาท
ปี 2019 จำนวนนักท่องเที่ยวต่างชาติ 10.6 ล้านคน มีรายได้จากการท่องเที่ยวจากนักท่องเที่ยวต่างชาติ 419,000 ล้านบาท
พอเรื่องเป็นแบบนี้
ทำให้ภูเก็ตนั้นมีรายได้จากการท่องเที่ยวจากนักท่องเที่ยวต่างชาติถึง 22% ของรายได้จากการท่องเที่ยวจากนักท่องเที่ยวต่างชาติของไทยทั้งหมด
พูดง่ายๆ ว่า ถ้าการท่องเที่ยวของภูเก็ตมีปัญหา จะสะเทือนถึงการท่องเที่ยวในภาพรวมของประเทศไทยอย่างแน่นอน
และตอนนี้การระบาดของ Covid-19 ตั้งแต่ปลายปี 2019 กำลังส่งผลกระทบอย่างหนักต่อจังหวัดภูเก็ต
เดือนกุมภาพันธ์ ปี 2019 จำนวนนักท่องเที่ยวมาภูเก็ตเฉลี่ยต่อวัน 19,085 คน
เดือนกุมภาพันธ์ ปี 2020 จำนวนนักท่องเที่ยวมาภูเก็ตเฉลี่ยต่อวัน 11,850 คน
จำนวนนักท่องเที่ยวที่ลดลงไป 38% ในตอนนี้
ทำให้ธุรกิจโรงแรม ธุรกิจขนส่ง ธุรกิจร้านอาหาร ร้านค้าและสถานที่ท่องเที่ยว กำลังเดือดร้อนอย่างหนัก หลายธุรกิจกำลังขาดสภาพคล่อง และเกิดความเสียหายทางเศรษฐกิจต่อภูเก็ตอย่างมาก
ที่ผ่านมาภูเก็ตเจอกับหลายเหตุการณ์ร้ายแรงที่ส่งผลกระทบต่อการท่องเที่ยวของจังหวัดอย่างมาก
ตั้งแต่โรคซาร์สในปี 2002 เหตุการณ์สึนามิในปี 2004
แต่ภูเก็ตก็สามารถฟื้นตัวจากวิกฤตได้และการท่องเที่ยวก็กลับมาฟื้นตัวได้เสมอ
เหตุการณ์โรคระบาดที่กำลังเกิดขึ้นในครั้งนี้ก็เช่นกัน ที่ทำให้ภูเก็ตกำลังเจอความท้าทายอย่างหนัก
แต่ด้วยศักยภาพของภูเก็ตทั้งการมีชายหาดที่สวยงาม มีจำนวนโรงแรมที่มีศักยภาพในการรองรับนักท่องเที่ยว รวมทั้งมีแหล่งท่องเที่ยวและแหล่งชอปปิงที่มีชื่อเสียงหลายแห่ง
พวกเราคนไทยทุกคนเชื่อว่า
อีกไม่นานภูเก็ตจะกลับมาต้อนรับนักท่องเที่ยวต่างชาติจำนวนมาก เหมือนที่ผ่านมา..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-แบบฟอร์ม 56-1, บริษัท ท่าอากาศยานไทย จำกัด (มหาชน)
-
-
-
-
-
-